Πληροφορίες: Χριστίνα Σαμαρά

**Αθήνα:** 25.10.2023

**Πρωτ.**  1810

ΠΡΟΣ: κ. Π. Τσακλόγλου, Υφυπουργό Κοινωνικών Ασφαλίσεων

**ΚΟΙΝ: «Πίνακας Αποδεκτών»**

ΘΕΜΑ: «Άμεση ανάκληση άδικης εγκυκλίου για τη χορήγηση σύνταξης αναπηρίας από κοινή νόσο, με την οποία θίγονται κεκτημένα δικαιώματα των συνταξιούχων με αναπηρία**»**

**Κύριε Υφυπουργέ,**

Η Εθνική Συνομοσπονδία Ατόμων με Αναπηρία (Ε.Σ.Α.μεΑ.) –που αποτελεί τον τριτοβάθμιο κοινωνικό και συνδικαλιστικό φορέα των ατόμων με αναπηρία και των οικογενειών τους στη χώρα, επίσημα αναγνωρισμένο Κοινωνικό Εταίρο της ελληνικής Πολιτείας σε ζητήματα αναπηρίας- με το παρόν έγγραφό της, εκφράζει την έντονη διαμαρτυρία της σχετικά με τον αυθαίρετο τρόπο που ορίστηκαν σε πρόσφατη εγκύκλιο οδηγίες για τη χορήγηση σύνταξης αναπηρίας από κοινή νόσο, χωρίς να ζητηθεί πρώτα η γνώμη της Ε.Σ.Α.μεΑ.

**Πιο συγκεκριμένα αναφερόμαστε στην υπ’ αριθ. πρωτ. Φ80000/91133/17.10.2023 εγκύκλιο, στην οποία έχουμε επισημάνει κάποια σημεία, τα οποία σε περίπτωση που εφαρμοστούν θα θιγούν κεκτημένα δικαιώματα των συνταξιούχων με αναπηρία:**

1. **Στην παρ. Γ. Χρόνος έναρξης δικαιώματος σε σύνταξη αναπηρίας από κοινή νόσο**,αναφέρεται ότι *«σύμφωνα με την παρ. 3 του άρθρου 11Α του ν. 4387 ως χρόνος έναρξης καταβολής της σύνταξης λόγω αναπηρίας από κοινή νόσο για όλους τους ασφαλισμένους των ενταχθέντων στον e-ΕΦΚΑ φορέων ορίζεται η ημερομηνία υποβολής της αίτησης συνταξιοδότησης στον e-ΕΦΚΑ.*

*Ειδικότερα, ο ασφαλισμένος υποβάλει στο ΚΕ.Π.Α.:*

* *είτε αίτηση αρχικής αξιολόγησης, εάν δεν έχει εκδοθεί προηγούμενη πιστοποίηση αναπηρίας ή αυτή έχει λήξει (άρθρο 6 του Κανονισμού).*
* *είτε αίτηση παράτασης εντός του τελευταίου 4μήνου πριν τη λήξη της ισχύουσας πιστοποίησης (άρθρο 7 του Κανονισμού)»*

*Εάν η αίτηση για την πιστοποίηση της αναπηρίας υποβληθεί μετά τη λήξη της Γνωστοποίησης Αποτελέσματος Πιστοποίησης Αναπηρίας (Γ.Α.Π.Α.), η νέα πιστοποίηση ισχύει από την ημερομηνία υποβολής της αίτησης στο ΚΕ.Π.Α. Αυτός είναι και ο χρόνος έναρξης των δικαιωμάτων που εξαρτώνται από την πιστοποίηση της αναπηρίας».*

Εκφράζουμε τη διαφωνία μας με την τελευταία παράγραφο, διότι έρχεται σε πλήρη αντίθεση με τις διατάξεις που ίσχυαν πριν τη δημοσίευση της παρούσας εγκυκλίου και οι οποίες προστάτευαν τους δικαιούχους.

**Με την εφαρμογή της παρούσας εγκυκλίου, οι συνταξιούχοι με αναπηρία δεν θα χάσουν μόνο οικονομικές παροχές, θα χάσουν και τις προϋποθέσεις μονιμοποίησης σύνταξης λόγω αναπηρίας, παρά το γεγονός ότι έχουν το δικαίωμα αυτό, αφού διαθέτουν το απαιτούμενο ποσοστό αναπηρίας.** Δεν αντιλαμβανόμαστε ποια κοινωνικοασφαλιστική αναγκαιότητα εξυπηρετεί μια προσπάθεια διαδικαστικού «σωφρονισμού» των αναπήρων, που σε πάρα πολλές περιπτώσεις πλέον, θα αναγκάζονται να προστρέχουν σε εργατολόγους. Αντίστοιχα προβλήματα θα εμφανισθούν και στις περιπτώσεις των δικαστικών προσφυγών.

**Ως εκ τούτου ζητάμε την άμεση ανάκληση αυτής της άδικης εγκυκλίου, ώστε ακόμα και σε περίπτωση που η αίτηση για την πιστοποίηση της αναπηρίας υποβληθεί μετά τη λήξη της Γ.Α.Π.Α., τα δικαιώματα που εξαρτώνται από την πιστοποίηση της αναπηρίας, να συνεχίζονται από την ημερομηνία λήξης της προηγούμενης γνωμάτευσης, εφόσον η νέα γνωμάτευση το επιτρέπει.**

Στο σημείο αυτό αξίζει να αναφέρουμε ότι επί σειρά ετών, το σύστημα επαναξιολόγησης της αναπηρίας λειτουργούσε χωρίς να δημιουργούνται προβλήματα ή και απώλεια δικαιωμάτων για τα άτομα με αναπηρία. Δεν υπάρχει κανένας λόγος αλλαγής του.

Εν αναμονή των ενεργειών σας,

**Με εκτίμηση**

**Ο Πρόεδρος**

****

**Ι. Βαρδακαστάνης**

**Ο Γεν. Γραμματέας**

****

**Β. Κούτσιανος**

**Πίνακας Αποδεκτών:**

* Γραφείο Πρωθυπουργού της χώρας, κ. Κ. Μητσοτάκη
* Γραφείο Υπουργού Εργασίας και Κοινωνικής Ασφάλισης, κ. Α. Γεωργιάδη
* Γραφείο Γ.Γ. Κοινωνικών Ασφαλίσεων, κ. Ν. Μηλαπίδη
* Γραφείο Υπουργού Επικρατείας, κ . Στ. Παπασταύρο
* Γραφείο Υπουργού Επικρατείας, κ. Α. Σκέρτσο
* Γραφείο Υφυπουργού παρά τω Πρωθυπουργώ, κ. Αθ. Κοντογεώργη
* Πρόεδρο και Μέλη Διαρκούς Επιτροπής Κοινωνικών Υποθέσεων της Βουλής
* Οργανώσεις Μέλη της Ε.Σ.Α.μεΑ.

|  |  |
| --- | --- |
| Λογότυπο προσβάσιμου εγγράφου MS Word (*.docx) | **Προσβάσιμο αρχείο Microsoft Word (\*.docx)**  Το παρόν αρχείο ελέγχθηκε με το εργαλείο ***Microsoft Accessibility Checker*** και δε βρέθηκαν θέματα προσβασιμότητας. Τα άτομα με αναπηρία δε θα αντιμετωπίζουν δυσκολίες στην ανάγνωσή του. |